CELEX: 52016DC0338
Language: mt
Date: 2016-05-18 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-2016 ta’ Malta u li tagħti opinjoni tal-Kunsill dwar il-programm ta’ stabbiltà tal-2016 ta’ Malta

IL-KUMMISSJONI EWROPEA
            Brussell, 18.5.2016
            COM(2016) 338 final 
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-2016 ta’ Malta u li tagħti opinjoni tal-Kunsill dwar il-programm ta’ stabbiltà tal-2016 ta’ Malta 
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-2016 ta’ Malta 
               
                  u li tagħti opinjoni tal-Kunsill dwar il-programm ta’ stabbiltà tal-2016 ta’ Malta 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika
                  1
               , u partikolarment l-Artikolu 5(2) tiegħu,
            
            
            
               Wara li kkunsidra r-rakkomandazzjoni tal-Kummissjoni Ewropea
                  2
               ,
            
            
               Wara li kkunsidra r-riżoluzzjonijiet tal-Parlament Ewropew
                  3
               ,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat dwar l-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fis-26 ta’ Novembru 2015, il-Kummissjoni adottat l-Istħarriġ Annwali dwar it-Tkabbir
                  4
               , li ta bidu għas-Semestru Ewropew ta’ koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17-18 ta’ Marzu 2016. Fis-26 ta’ Novembru 2015, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  5
               , li fih hija ma identifikatx lil Malta bħala wieħed mill-Istati Membri li dwaru kellha titwettaq analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro
                  6
               . Din ir-rakkomandazzjoni ġiet approvata mill-Kunsill Ewropew fit-18-19 ta’ Frar 2016 u adottata mill-Kunsill fit-8 ta’ Marzu 2016. Bħala pajjiż li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, Malta għandha tiżgura l-implimentazzjoni sħiħa u f’waqtha tar-rakkomandazzjoni.
            
            
               (2)Ir-rapport tal-pajjiż tal-2016 għal Malta ġie ppubblikat fis-26 ta’ Frar 2016
                  7
               . Dan ivvaluta l-progress li għamlet Malta fl-indirizzar tar-rakkomandazzjonijiet speċifiċi għall-pajjiż adottati mill-Kunsill fl-14 ta’ Lulju 2015 u l-progress ta’ Malta lejn il-miri nazzjonali tagħha ta' Europa 2020.
            
         
         
            
               (3)Fil-15 ta' April 2016, Malta ppreżentat il-Programm Nazzjonali ta’ Riforma tagħha tal-2016 u l-Programm ta’ Stabbiltà tal-2016 tagħha. Biex jiġu kkunsidrati l-konnessjonijiet ta’ bejniethom, iż-żewġ programmi ġew ivvalutati fl-istess żmien.
            
            
               (4)Fl-ipprogrammar tal-Fondi Strutturali u ta' Investiment Ewropej għall-perjodu 2014-2020 ġew indirizzati rakkomandazjonijiet relevanti speċifiċi għall-pajjiż. Kif kien previst fl-Artikolu 23 tar-Regolament (UE) Nru 1303/2013, fejn ikun neċessarju li jingħata sostenn lill-implimentazzjoni ta' rakkomandazzjonijiet relevanti tal-Kunsill, il-Kummissjoni tista' titlob lil Stat Membru li janalizza u jipproponi emendi għall-Ftehim ta' Sħubija u għall-programi relevanti tiegħu. Il-Kummissjoni pprovdiet dettalji ulterjuri dwar kif tkun se tagħmel użu minn din id-dispożizzjoni f'linji gwida dwar l-applikazjoni tal-miżuri li jorbtu l-effettività tal-Fondi Strutturali u ta' Investiment Ewropew ma' governanza ekonomika soda
                  8
               .
            
            
               (5)Bħalissa Malta qiegħda fil-parti preventiva tal-Patt ta’ Stabbiltà u Tkabbir u soġġetta għar-regola tad-dejn. Fil-programm ta' stabbiltà tiegħu tal-2016, il-gvern għandu l-pjan li l-bilanċ nominali jitjieb għal eċċess ta' 0,1 % tal-PDG sal-2019. Il-bilanċ strutturali jitjieb gradwalment sabiex l-objettiv baġitarju ta' terminu medju ta' Malta - pożizzjoni ta' baġit bilanċjat f'termini strutturali - jintlaħaq sal-2019. Skont il-programm ta' stabbiltà, il-proporzjoni tad-dejn tal-amministrazzjoni pubblika mal-PDG mistenni li jinżel għal 62,6 % fl-2016 u jkompli nieżel għal 55,5 % fl-2019. Ix-xenarju makroekonomiku li jirfed dawn il-proġettazzjonijiet baġitarji huwa plawżibbli għall-2016 u kawt għall-2017-19. Madankollu, il-miżuri meħtieġa biex isostnu l-miti ppjanati tad-defiċit mill-2017 'l quddiem għadhom ma ġewx speċifikati b'mod suffiċjenti. Abbażi tal-previżjonijiet tar-rebbiegħa tal-Kummissjoni tal-2016, jeżisti riskju għoli ta' devjazzjoni sinifikanti mill-aġġustament rakkomandat lejn l-objettiv ta' teminu medju fl-2015 u l-2016 meħuda flimkien, ħaġa li essenzjalment ġejja minn telf fl-2015 li hemm bżonn li jiġi kkoreġut fl-2016 u jekk ma jkun hemm l-ebda tibdil fil-politika fl-2017. It-telf fl-2015 huwa spjegat parzjalment miż-żieda fl-investiment li hi l-aktar dovuta għall-assorbiment eċċezzjonalment qawwi ta' fondi tal-UE hekk kif kien qed joqrob it-tmiem tal-perjodu ta' pprogrammar 2007-2013. Sabiex titnaqqas id-devjazzjoni matul is-sentejn 2015-2016, il-programm ta' stabbiltà tal-2016 jinkudi miżuri addizzjonali għall-2016 li kienu għadhom ma setgħux jiġu inklużi fil-previżjoni tar-rebbiegħa. Dawn il-miżuri huma mmirati lejn it-tnaqqis tal-infiq primarju (b'0,16 % tal-PDG), speċjalment fl-oqsma tal-kumpens lill-impjegati, il-konsum intermedju u t-trasferimenti ta' kapital. Barra minn dan, l-istimi ta' xi wħud mill-miżuri ta' dħul għall-2016-2019 ġew riveduti biex jirriflettu informazzjoni aktar aġġornata, kif ukoll l-impatt attwali tal-miżuri għall-2015. Meħuda flimkien, dawn il-miżuri għandhom impatt nett ta' tnaqqis tad-defiċit ta' 0,2 % tal-PDG. Imqabbel mal-previżjoni tal-Kummissjoni, it-teħid f'kunsiderazzjoni ta' dawn il-miżuri jtejjeb l-isforz strutturali, u l-pilastru tal-bilanċ strutturali jindika lejn xi devjazzjoni bħala medja fuq is-sentejn 2015-2016, filwaqt li għall-2017 jibqa' riskju ta' devjazzjoni sinifikanti. Huwa previst li Malta tkun konformi mal-livell ta' referenza tat-tnaqqis tad-dejn kemm fl-2016 kif ukoll fl-2017. Abbażi tal-valutazzjoni tiegħu tal-programm ta' stabbiltà, u fil-kunsiderazzjoni tal-previżjoni tar-rebbiegħa tal-Kummissjoni tal-2016, il-Kunsill huwa tal-fehma li jeżisti r-riskju li Malta ma tkunx konformi mad-dispożizzjonijeit tal-Patti ta' Stabbiltà u Tkabbir. Għaldaqstant, se jkun hemm bżonn ta' miżuri ulterjuri biex tiġi ggarantita l-konformità fl-2016 u fl-2017.
            
            
               (6)Is-sostenibbiltà fit-tul tal-finanzi pubbliċi f’Malta għadha sfida. Dan huwa prinċipalment minħabba l-impatt baġitarju ta’ kosti relatati mal-età, bħal ma huma l-kura tas-saħħa u dik għat-tul, kif ukoll il-pensjonijiet. Is-sistema tal-pensjonijiet qiegħda taffaċċja l-isfida doppja li tinkiseb is-sostenibbiltà filwaqt li jiġi żgurat introjtu adegwat wara l-irtirar. L-infiq fuq il-pensjonijiet kien inqas mill-medja tal-UE fl-2013, fil-livell ta' 9,6 % tal-PDG, iżda huwa mistenni li jiżdied għal 12,8 % sal-2060, wieħed mill-ogħla fl-UE. F’Marzu 2016, il-gvern adotta bosta miżuri biex jindirizza s-sostenibbiltà u l-adegwatezza tas-sistema tal-pensjonijiet, iżda l-impatt baġitarju għadu ma ġiex ivvalutat. Sabiex tittejjeb l-adegwatezza tas-sistema, il-pensjoni kontributorja minima nazzjonali tkompli tevolvi fl-2016 bil-ħsieb li tilħaq 60 % tad-dħul medjan sal-2027 u li tiġi estiża l-kopertura tagħha. L-effettività tar-riforma tkun tiddependi fuq is-salvagwardja tal-impjegabbiltà ta' dawk akbar fl-età. Barra mill-pensjonijiet, in-nefqa pubblika fuq il-kura tas-saħħa u l-kura fit-tul hija projettata li tiżdied b’rata aktar mgħaġġla mill-medja tal-UE, għal 2,1 %  u 1,2 % tal-PDG. L-awtoritajiet adottaw strateġija nazzjonali għas-sistemi tas-saħħa u qegħdin jagħmlu analiżi tal-infiq fuq il-kura tas-saħħa bil-ħsieb li titjieb l-effiċjenza tan-nefqa. Madankollu, it-tifdil minn dawn l-isforzi għad irid iseħħ. Is-sostenibbiltà għat-tul tibbenefika mill-użu ta' tifdil potenzjali biex jiġi indirizzat it-tkabbir fl-infiq ipproġettat.
            
            
               (7)Saru investimenti sinifikanti, iżda r-riżultati fejn jidħlu l-edukazzjoni u t-taħriġ għadhom ma laħqux il-livell immirat. Dan jaffettwa l-kwalità tal-provvista ta' ħaddiema u r-rata tal-parteċipazzjoni fis-suq tax-xogħol. Fil-livell edukattiv tagħha, il-forza lavorattiva ta' Malta għadha tinsab f'livell fost l-aktar baxxi fl-UE. Malta qiegħda timplimenta strateġija komprensiva għat-tagħlim tul il-ħajja, iżda madankollu l-parteċipazzjoni fi programmi ta’ tagħlim tul il-ħajja għadha baxxa, b’mod partikolari fost dawk b’livell baxx ta’ edukazzjoni. L-isfidi f’dan il-qasam jinkludu sensibilizzazzjoni mmirata,u aċċess imtejjeb għal taħriġ, kif ukoll sħubiji bejn l-entitajiet edukattivi u ta' taħriġ ma' min iħaddem. Avviż legali li jistabbilixxi Istitut għall-iżvilupp professjonali kontinwu tal-għalliema (l-Istitut tal-Edukazzjoni) ġie approvat fl-2015. L-objettivi ewlenin tal-Istitut huma li: (i) jipprovdi lill-għalliema bil-ħiliet meħtieġa fl-attivitajiet professjonali ta' kuljum tagħhom; (ii) jaġixxi bħala hub għall-edukaturi biex jiltaqgħu u jiskambjaw l-esperjenzi tagħhom, kif ukoll (iii) jippromwovi sens ta' tmexxija fl-edukazzjoni. L-Istitut wasal biex jibda jopera u mistenni li jsir il-mutur prinċipali fl-indirizzar tal-ħtiġijiet għall-iżvilupp professjonali tal-għalliema. Il-progress f’dan il-qasam jeħtieġ li jiġi ssorveljat.
            
            
               (8)Ħlief għal xi proġetti kbar ta' darba fl-2014-2015, l-investiment f'Malta kien kajman, ħaġa li tirrifletti tibdil strutturali fl-ekonomija kif ukoll konġestjonijiet. Dan huwa prinċipalment marbut mal-importanza dejjem akbar ta' setturi ta' servizzi li jużaw inqas kapital, ħaġa li tnaqqas il-ħtiġijiet ta' investiment tal-ekonomija għall-ġejjieni. Madankollu, ċerti sfidi li jaffettwaw l-attività ta’ investiment fil-pajjiż għadhom hemm, bħan-nuqqas ta’ kapaċità ta’ innovazzjoni, konġestjonijiet fil-provvista ta' ħiliet, l-ineffiċjenzi fl-amministrazzjoni pubblika u s-sistema ġudizzjarja, il-piż regolatorju u l-konġestjoni tat-traffiku. 
            
            
               (9)L-infrastruttura tat-trasport u dik loġistika hija waħda mill-akbar ostakli quddiem l-investiment barrani. Il-kosti esterni tat-trasport li Malta ġġorr huma sostanzjali. Dawn ġejjin l-aktar minn użu ineffiċjenti tan-netwerk ta' trasport tal-pajjiż u n-nuqqas ta' alternattivi reali għall-użu tal-karozzi privati tal-passiġġieri. Barra minn hekk, l-għadd għoli ta' vetturi privati, it-tniġġis u l-konġestjoni tat-traffiku huwa ta' sfida għas-sostenibbiltà tas-settur tat-trasport nazzjonali. Sa issa għadha ma ġiet implimentata l-ebda strateġija komprensiva ta' trasport, minkejja l-fatt li l-iżvilupp ta' strateġija u pjan direttur nazzjonali tat-trasport hwa prekundizzjoni għall-aċċess ta' fondi strutturali u ta' investiment tal-UE (2014-2020), li se jintużaw biex l-investimenti fit-trasport jiġu kofinanzjati. 
            
            
               (10)Il-gvern ħa diversi passi biex itejjeb l-aċċess għall-finanzi għal impriżi żgħar u ta' daqs medju (SMEs). Dawn il-passi kienu mfassla biex jipprovdu l-ekwità u l-kapital ta' riskju, li kienu ġew identifikati bħala staġnati fl-aħħar snin. Barra minn hekk, il-miżuri futuri jinkludu t-twaqqif ta’ reġistru ċentrali tal-kreditu u ta' bank tal-iżvilupp u t-tnedija mill-Borża ta' Malta ta' pattaforma mfassla speċifikament biex l-SMEs jingħataw għajnuna jiġġeneraw fondi permezz tas-suq tal-kapital. Id-diffikultajiet fil-qasam tal-aċċess għal strumenti mhux bankarji għadhom hemm, iżda l-impriżi żgħar u ta' daqs medju f'Malta jgawdu minn ambjent ta' finanzjament aħjar minn ħafna bħalhom fl-UE.
            
            
               (11)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta’ Malta u ppubblikatha fir-rapport tal-pajjiż tal-2016. Hija vvalutat ukoll il-programm ta' stabbiltà u l-programm nazzjonali ta' riforma u s-segwitu mogħti għar-rakkomandazzjonijiet indirizzati lil Malta fi snin preċedenti. Hija qieset mhux biss ir-rilevanza tagħhom għall-politika fiskali u soċjoekonomika sostenibbli f’Malta imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-UE billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet (1) u (2) hawn taħt.
            
            
               (12)Fid-dawl ta' din il-valutazzjoni, il-Kunsill eżamina l-programm ta’ stabbiltà u l-opinjoni
                  9
                tiegħu hija riflessa b’mod partikolari fir-rakkomandazzjoni 1 hawn taħt.
            
            
               B’DAN JIRRAKKOMANDA li Malta tieħu azzjoni fl-2016 u l-2017 biex:
            
            
               1.Fid-dawl tar-riskju qawwi ta' devjazzjoni sinifikanti, tilħaq aġġustament fiskali annwali ta' 0,6 % tal-PDG lejn l-objettiv baġitarju ta' terminu medju fl-2016 u fl-2017, billi tieħu l-miżuri strutturali neċessarji. Tħaffef il-miżuri biex tiżgura s-sostenibbiltà għat-tul tal-finanzi pubbliċi.
            
            
               2.Tieħu miżuri li jsaħħu l-provvista tal-ħaddiema, b'mod speċjali permezz ta' parteċipazzjoni akbar ta' persuni ta' ħiliet baxxi fit-tagħlim tul il-ħajja.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  COM(2016) 338 final.
               
               
                  
                     (3)
                  P8_TA(2016)0058, P8_TA(2016)0059 and P8_TA(2016)0060.
               
               
                  
                     (4)
                  COM(2015) 690 finali.
               
               
                  
                     (5)
                  COM(2015) 691 finali.
               
               
                  
                     (6)
                  COM(2015) 692 finali.
               
               
                  
                     (7)
                  SWD(2016) 86 finali.
               
               
                  
                     (8)
                  COM(2014) 494 finali.
               
               
                  
                     (9)
                  Skont l-Artikolu 5(2) tar-Regolament tal-Kunsill (KE) Nru 1466/97.